
Ad  capessendam  supremam  doctora- 
tus  lauream,  leges  academicae  disserta¬ 
tionem  inauguralem,  de  objeeto  ad  rem 
medicam  spectante ,  publicae  disquisitioni 
submittere  jubent;  quibus  ut  satisfaciam 

Dysenteriam  epidemicam  selegi,  quem 
morbum  rite  observare  mihi  saepius  occa¬ 
sio  data  fuit.  Persuasus  sum,  liancce  ela¬ 
borationem  multis  erroribus  scatere,  sed 
lector  benevole  perpendas,  angustias  tem¬ 
poris  ad  elaborandum  dati,  exiguam  quam 
mihi  licuit  in  scientia  medica  colligere  ex¬ 
perientiam  et  quoties  quid  manci  reperies, 
considera  me  non  ex  pruritu  scribendi  sed 
ex  lege  liancce  Iractatiunculam ,  susce- 

De  Dysenteria  in  genere. 


Etymologia  et  definitio. 


Uysenteria,  vox  graeca  e:  difficilis  eteurepov 

intestinum  composita  ,  voce  latina  difficultas  intestino¬ 
rum  audit.  Vocatur  etiam  fluxus  dysentericus;  fluxus 
cruentus  cum  tenesmo  ;  rheumatismus  intestinorum ; 
vocabulo  gallicoDysenterie;  anglico  Dysentery;  bloody 
Flux;  italico  Dissenteria,  germanico  Ruhr. 

Secundum  diversas  a  variis  Auctoribus  adsurnp- 
tas  denominationes,  sub  dysenteriae  nomine  corporis 
totius  adfectionem  febrilem,  in  intestina,  maxime  crassa, 
furientem,  aestatis  sub  fine  in  serum  autumnum  satis 
raro  maturius  epidemicam  ,  interdum  sporadicam  cum 
torminibus,  continuo  ad  alvum  deponendam,  sed  inna- 
ni  fere  stimulo  et  puriformis ,  saepe  cruentae  materiae 
e  recto  intestino  frequenter  plus  minus  inflammato,  sub 
diro  tenesmo ,  defluxu  intelligimus. 

Hypotyposis. 

Hic  morbus  nonnunquam  absque  prodromis  intrat, 
dum  homines  plectit  robustos,  plethoricos,  dum  indo¬ 
les  ejusdem  inflammatoria  ,  hypersthenica  ,  psyxin, 
aut  miasma  peculiare  pro  matre  agnoscit.  Si  vero  homi¬ 
nes  magis  debiliores  adgreditur,  vel,  si  sporadice  evol- 

vitur,  co  magis  praecursoriis  quibusdam  symptomatibus 
sanitatis  laesae  adventum  adnuntiat.  Oriuntur  nempe 
horrores  cum  frigore  sat  notabili  et  per  horas  adeo  ex¬ 
tensi;  ponderis  ad  ventriculum  ingratus  sensus,  oris 
amarities,  nausea,  vomituritiones ,  lassitudo,  animi 
morositas,  tensiones  in  artubus,  tormina  circa  umbilici 
regionem,  alvum  annunciantia,  quin  tenesmus  apud 
omnes  tam  cito  se  prodat,  succedunt.  Quandoque  infla¬ 
tio  abdominis  cum  flatibus  crebro  elisis  accedunt;  in 
aliis  cephalaea,  lingua  spurca,  pulsus  frequentiores 
contracti  duriusculi  morbum  imminentem  adsignant. 
Mox  tormina,  seu  dolores  pungentes ,  lacerantes,  con¬ 
torquentes  regionem  umbilici  inprimis,  interdum  tamen 
integrum  quoque  abdomen  tenentes  ,  exoriuntur,  tenes¬ 
mus  ad  anum,  foecum  evacuationis  suppressio,  vel 
materiae,  nunc  albescentis,  nunc  sanguineae,  nunc  viridis 
perpaucae,  specifico  fere  odore  foetentis,  sub  diris  ac 
frequentius  frequentiusque  redeuntibus  torminibus  fit  e- 
vacuatio.  Nonnunquam  contingit  in  quibusdam  praecipue 
in  pueris,  ut  anus  ob  dejectionum  frequentiam  et  ni¬ 
xus  vehementiam  prolabatur,  et  nisi  promptius  reposita, 
stranguletur  et  cito  gangraenescat.  Febris  fere  semper 
fidelis  observatur  dysenteriae  comes ,  typum  observans 
ab  initio  manifeste  remittentem.  Non  tamen  ubique,  at¬ 
que  per  integrum  hujus  morbi  decursum  febris  eodem 
semper  charactere  incedit;  ast  pro  diversitate  epide- 
deraicae  constitutionis ,  therapiae  adplicatae  et  aegri 
constitutione  mox  inflammatorio  ,  mox  adynamico,  mox 
septico  insignitur  charactere.  Multis  saepe  aegris  con¬ 
tingit,  ut  nec  horrore,  nec  calore  morboso  vexaren¬ 
tur,  pulsuum  vix  manifesta  occurrat  frequentia,  quo 
fit,  ut  nonnulli  dysenteriam  absque  febri  comite  ince¬ 
dere  posse  existiment.  Quam  tamen  opinionem  eo,  quod 
morbus  hic  certas  fere'  per  horas  aliquomodo  remittat, 
vespertino  autem ,  vel  noctis  tempore ,  quo  accessio¬ 
nes  febriles  exacerbari  consueverunt  ,  magis  furiat, 
refutandum  esse  putamus. 

Sedem  hujus  mali  investigantes  non  aliam,  nisi 
intestina,  praeprimis  crassa  et  praecipue  colon  et  re¬ 
ctum,  nonnunquam  et  tenuia  adsummendam  esse,  ne¬ 
minem  latet. 

v  i  '»  •  1  .  ^ 

Intestina  crassa  solummodo  pati ,  dolor  in  hypo¬ 
chondriis  perceptus,  obtusus  et  remittens  demonstrat. 
Si  autem  tenuia  morbo  plectuntur:  nausea,  anxietas, 
dolor  ad  umbilicum  acerbus,  scindens,  contorquens  ab 
aegro  adcusatur. 

Aetiologia. 

Origo  dysenteriae,  sicut  catarrhi  et  rheumatismi 
longe  frequentissima  ex  epidemico  atmosphaerae  influ¬ 
xu,  rarior  ex  noxis  sporadicis  repetenda  sunt.  Subi¬ 
taneae  temperaturae  vicissitudines ,  repentinus  praeser¬ 
tim  caloris  diu  praegressi  iu  frigus  transitus  consuetim 
tantoque  facilius  generant  dysenteriam,  quo  minus  ho¬ 
mines  adaequato  contra  hos  noxas  muniuntur  ves¬ 
titu,  quo  exaltata  magis  est  canalis  intestinalis  sen- 
sibilitas  ac  irritabilitas.  Hinc  dysenteria  praesertim  ae¬ 
state  ad  finem  vergente  et  autumno  prodit  epidemica,  si 
dies  calidos  vesperae  sequuntur  frigidae ,  et  si  tempori 
aestivo  calido  frigidum  repente  succedit  aut  frigido-hu- 
midum.  Altera  causa  simultanea  nisi  dysenteriam  sola 
efficiens ,  ad  eam  generandam  saltem  concurrens  in  im¬ 
modico  fructuum  horraeornm  imprimis  immaturorum  usu 
invenitur.  Sporadice  dysenteriam  excitare  complures 
observantur  potentiarum,  fortem  in  tractu  intestinali 
irritationem  ,  nec  non  inflammationem  causare  valentium, 
et  quidem  \ 

a)  idiopathicae:  potulenta insufficienter  fermentata, 
non  defaecata,  saburrae  gastricae  acrimoniam  gerentes^ 


8 


praecipue  biliosae,  vermes,  purgantia  fortiora,  ene- 
rnata  acria  in  abusum  tracta; 

*  ,  .  .  :  •  '  I  '  f  •  r  I  f 

bj  sympathicae:  gravamina  haemorrhoidalia,  cal¬ 
culi  urinales  vesicam  vehementer  lacessentes,  dentitio 
infantum  difficilis. 

Therapia. 

Therapia  pro  varia  morbi  causa  et  charactere  di¬ 
versa  erit  instituenda,  cujus  tamen  explanationem  fusio¬ 
rem  cuique  dysenteriae  speciei  inferius  exponenda  ad- 
nectam. 

Analogiae  et  differentiae. 

.  ^  ■  l  >  f  ■  •  L  • 

Analogias,  quibus  aliis  cum  morbis  collimare  vide¬ 
tur^  et  differentias ,  quibus  ab  aliis  distinguitur,  respi¬ 
cientes,  omnium  primo  diarrhoea,  quacum  facile  com¬ 
mutari  potest,  pertractanda  erit. 

Quamvis  in  ambabus  creberrimae  et  torminosae  ad¬ 
sint  alvi  dejectiones ,  quamvis  ambae  iisdem  causis 
procatarcticis  produci  possint,  et  una  forma  in  alteram 
non  raro  transgredi  soleat:  tamen  dysenteria  a  diarr¬ 
hoea  differtur  eo,  quod  majoribus  torminibus ,  perstanti 
tenesmo,  sanguinis,  non  raro  sinceri  dejectione,  ma¬ 
jore  intestinorum  incitabilitate ,  nec  non  eminenti  mem¬ 
branae  intestinorum ,  serosae  et  muscularis  adfectione 
incedere  soleat ;  quum  caeteroquin  ;  in  diarrhoea  mem¬ 
brana  mucosa  praesertim  sit  adfecta. 

Dysenteria  quoque  cura  diarrhoea  cruenta  comutari 
potest.  Ast  in  hac  sanguis  sincerus ,  nullis  haetero- 
geneis  mixtus ,  nec  non  absque  febri  comite  eva¬ 
cuatur. 

Differt  porro  hic  morbus  a  cholera  ,  in  qua  excre- 
tiones  alvinae  cum  vomitu  effreni,  extremitatum  prae- 
primis  inferiorum  spasmis,  decursu  rapido,  febris  ut 
plurimum  absentia,  observantur. 

Ab  haemorrhoidibus  distinguitur  eo,  quod  malum 
sporadicum,  aut  inordinatae,  aut  certis  adstructum 
periodis  recurrens,  chronicum,  propriis  symptomatibus, 
nullaque  febri  stipatum  sistant. 

Morbus  denique  niger  Hippocratis,  fluxus  coelia¬ 
cus,  diarrhoea  purulenta,  ulcerosa,  lienteria  sunt  morbi, 
quibuscum  dysenteria  solummodo  ab  non  versato  in 
re  medica  confundi  posset. 

Divisio. 

More  recepto,  respectu  habito  ad  febrim,  dysen¬ 
teria  sthenica,  asthenica  vel  cum  febri  continua,  vel 
intermittente  incedens ,  distingui  solet. 

Quoad  complicationem  in:  simplicem,  vel  cum 
vermibus,  saburra,  interdum  cum  visceris  alicujus 
phlogosi  complicatam  dispescitur. 

Quoad  decursum  in :  acutam  et  chronicam  distin¬ 
guitur. 

Nonnulli  quoque  materiam,  quae  alvo  evacuatur, 
respiciunt,  eamque  in  dysenteriam  albam,  quatenus 
materia  alba,  tymphatica,  concretiones  filamentosae; 
membranaceae  dejiciuntur  et  in  cruentam ,  quaetenus 
sanguis  merus  vel  sero  intime  mixtus  profluit. 

Nos  autem  eam  in  epidemicam  et  sporadicam  di¬ 
vidimus. 

De  dysenteria  epidemica  iu  genere. 

Nomine  dysenteriae  epidemicae  illam  intellighnus 
dysenteriam  substantivam,  quae  a  refrigerio  capto  suam 
trahit  originem. 

Hypotyposis. 

In  genere  dysenteriam  epidemicam  signa  prodro- 
ma  tempore  modo  longiore,  modo  breviori  ante¬ 
cedunt.  Incipit  plerumque  horripilationibus  et  horrori¬ 
bus,  extremitatum  gravitate  et  tensione,  doloribus  co¬ 
licis,  praecipue  in  umbilici  regione  scindentibus  atque 
lacerantibus,  quos  mox  materiae  biliosae,  mucosae  et 
acris  per  alvum  evacuatio  sequitur.  Sub  introitu  mali  al¬ 
vus  saepe  obstipata  est.  Eodem  tempore  nausea,  vomi¬ 
tus  ipse,  pondus  in  ventriculo  cum  dysphoria  apparent. 
Quibus  symptomatibus  partim  intensis,  partimque  novis 
adauctis  ad  alvum  deponendam  tenesmus,  saepe  de  re¬ 
pente  intrans,  dolores  atroces  praeprimis  intestinum  re¬ 
ctum,  quin  imo  et  intestina  reliqua  crassa,  et  in  al- 
tiori  morbi  gradu  quoque  tenuia  occupantes  exoriuntur; 
sub  morbi  initio  alvus  deponitur  plerumque  stercoracea, 
sed  mox  sub  doloribus  scindentibus  et  lacerantibus  ad 
umbilici  regionem  sedem  figentibus,  materiae  serosae, 
albicantis,  mucosae  intrat  dejectio;  majoribus  morbi 
gradibus  faeces  ipsae  retinentur  penitus,  et  pauxillum 
tantum  materiei  viridescentis,  puriformis,  quandoque 
striis  cruentis  tinctae  excernitur,  hoc  sub  statu  dysen¬ 
teria  alba  vocatur.  Frequentius  tamen  sanguis  sincerus 
sat  magna  quantitate  dejicitur,  quae  dysenteria  rubra 
nominatur.  Utplurimum  alvo  deposita  tenesmus  silet, 
tormina  et  reliqua  symptomata  graviora  modo  insigni  re¬ 
mittunt;  ast  illa  requies,  aegro  amica,  non  longo  tem¬ 
pore  durat;  nam  secundum  morbi  intensitatem  mox  omni 

secunda  hora,  mox  hora,  imo  quadrante  hora,  et  ne- 
hac  quidem  praeterlapsa,  reiteratur  scena.  Si  autem  hic 
morbus  ad  summum  vehementiae  gradum  pervenerit, 
gravissimis  sub  torminibus  et  tenesmo  continuo  dolen- 
tissimo ,  aut  plane  nihil ,  quo  in  casu  nomine  dysente¬ 
riae  siccae  insignitur. 

Ut  plurimum  febris  characteris  rheumatico  -  catarr- 
halis  qua  fidelis  comes  observari  licet.  Incipit  nimirum 
cum  horripilationibus,  horroribus,  qui  sub  morbi  de¬ 
cursu  saepius  in  conspectum  veniunt,  pulsu  pleno  et 
duro 5  facile  tamen  characterem  inflammatorium,  ner¬ 
vosum  et  septicum  adsumit.  Non  raro  contingit,  ut  ae¬ 
gri  dysenteria  correpti  dysuria  aut  ischuria  plectentur, 
vasa  haemorrhoidalia  ipsis  intumescant,  et  saepius  ob 
graves,  quos  patiuntur  tenesmos  intestini  recti  prolap¬ 
sus  producatur. 

Aetiologia  et  nosogenia. 

Dispositio .  Quamvis  auctores  nonnulli  in  dysen¬ 
teriam  dispositionem  denegare  adnitantur,  suam  opinio¬ 
nem  defendentes  eo,  quod  dysenteria  nullae  aetati,  nulli 
sexui  nullique  temperamento  parcat,  atque,  etiamsi  viri 
prae  feminis,  adulti  prae  infantibus  ea  corripiantur,  hanc 
differentiam  in  momentis  excitantibus,  quibus  illi  cre¬ 
brius  exponuntur,  esse  quaerendam,  dicant:  nihilomi¬ 
nus  tantum  absumus  ut  nullam  in  dysenteriam  epidemi¬ 
cam  dispositionem  adsumamus,  ut  potius  hanc,  longe 
lateque  super  populum  per  influxus  cosmicos,  nostros 
eflugienies  sensus,  diffusam,  qua  fit,  ut  nec  tempera¬ 
mentum,  nec  sexus,  nec  aetas  mortales  certae  terrae 
regioni  adstrictos  immunes  reddant,  utque  morbus  tali 
pacto  momentis  procatarcticis  accedentibus  longe  late- 
que  per  populum  disseminetur,  omni  jure  agnoscendam 
esse  existimemus.  Teste  experientia  compertum  habemus, 

dysenteriam  epidemicam  sub  fine  aestatis  et  tempore  au¬ 
tumnali,  ubi  dies  calidissimi  saepe  sunt,  noctes  brevis¬ 
simae  aeque  calidae,  ad  primam  vero  auroram  frigidis¬ 
simi  cadere  solent  rores,  utplurimum  observatum  fuisse 
grassantem.  Tempestate  nimirum  calida  plus  minus  hu- 
mida  processus  vitalis  acceleratus  quidem  est ;  ast  vi¬ 
gore  suo  privatus 5  digestio  segnis,  chylificatio  imper¬ 
fecta  ,  character  sanguinis  arteriosus  justo  minus  evo¬ 
lutus  5  se  -  et  excretiones  imminutae  et  partim  suppres¬ 
sae,  transpiratione  cutanea  sola  ultra  normam  adaucta, 
nutritionis  languor.  Organismus  ita  constitutus  si  re¬ 
pentinam  subeat  perfrigerationem ,  vitae  cutaneae  fer¬ 
vor  subito  infringitur,  turgor,  rubor  et  cutis  calor 
evanescunt,  transpiratio  modo  profusa  nunc  supprimitur : 
hinc  renisus  vitalis  in  membranarum  systemate  et  vi¬ 
sceribus  cum  his  proxime  nexis,  praecipue  tractus  in¬ 
testinalis,  ex  oppositionis  dynamicae  lege  ad  gradum 
altiorem  extollitur,  quo  fit,  ut  secretio  tubi  ali— 
mentaris  et  viscerum  vincinorum  secretio  adaugeatur, 
qualitas  humorum  secretorum  mutetur,  insolita  vitae 
sensiferae  et  irritabilis  hic  locorum  exaltatio,  et 
inde  torminum  atque  tenesmi ,  in  dysenteria  solemnium 
exsurgat.  Hisce  rite  perspectis  sequitur,  homines,  qui 
facile  diarrhoea  et  torminibus  e  causis  minimis  corripi¬ 
untur,  dysenteriae  maxima  ex  parte  obnoxios  esse  5  hinc 
quoque  illi,  qui  perfrigerationi  praecipue  frigore  humido 
inductae  saepe  saepius  exponuntur,  eximiam  in  dysen¬ 
teriam  ostendunt  dispositionem. 

Causae  excitantes.  Praecipuum  imo  in  quibusdam 
casibus  unicum  refrigerium  humidum  corpori  aestuanti 
repentine  admissum  sistere  momentum  dysenteriam  ex¬ 
citans  ,  experientia  confirmatum  habemus.  Sic  dysen¬ 
teria  epidemica  sub  fine  aestatis  et  tempore  autumnali , 
praecipue  apud  rusticos,  si  sub  messi,  fructuum  horrae- 

orum  collectione,  sub  vindemia  etc.  multum  acstuan- 

tes  et  sudantes  per  potum  egelidum  haustum,  aut  in 
humo  decumbentes  subfrigido,  humidoque,  utplurimum 
solet  observari.  Simili  modo  ad  morbos  castrenses  nu¬ 
merari  meretur,  quum  nimirum  milites  in  castris  sum¬ 
mis  temperaturae  vicissitudinibus ,  modo  aeri  aestuanti, 
modo  rori  et  pluviis  continuis  humido  utplurimum  ex¬ 
positi  sunt,  quamobrem,  quod  facillime  refrigerium  ca¬ 
piant,  non  mirandum. 

Multum  quoque  fructus  horraei  nondum  maturi 
qua  potentiae  dysenteriam  producentes  a  nonnullis  cri¬ 
minantur,  quum  ab  aliis  usus  eorum  in  dysenteria  re¬ 
medium  saluberrimum  praedicetur.  Clar.  P.  Frank  di¬ 
cit:  „qui  dysenterias  iis  adeo  temporibus,  quibus  aut 
nulli  sunt  ex  illis  aut  quo  fructus  necdum  ulli  gustari 
potuerant,  epidemice  tamen  per  integras  provincias  gras¬ 
sari  viderunt  5  illi  non  vano  hanc  causam  argumento 
rejicerunt.“  Secundum  alios  fructus  horraei ,  imprimis 
immaturi,  acerbi  dysenteriae  ansam  praebent,  quamvis 
et  salutarem  suum  effectum  in  eodem  morbo  sub  certis 
conditionibus  non  denegent 5  id  tamen  certum,  fructus 
horraeos  maturitatem  assequutos  dysenteriae  genesi  nec 
unquam  favere ,  quamvis  Fried,  Hofmannus  (  pars  T. 
de  diaeta  §.  14.)  originem  dysenteriae  plerumque  a  ma¬ 
ligno  venenato  rore,  qui  fructus  agrestes  obsidet,  de¬ 
rivandam  esse  existimet.  Id  tamen  adnotandum  est,  fru¬ 
ctus  horraeos  nequaquam  vim  dysenteriae  efficiendae 
peculiarem  ostendere,  sed  insignem  in  hunc  morbum 
producendum  apud  nos  influxum  ex  eo  facile  explican¬ 
dum  esse  censemus,  quo  tempore  maturescentes  plu¬ 
rimis  ex  plebe  nutrimentum  solemne  et  principale  lar¬ 
giuntur,  eodem  etiam  dysenteria  epedemice  nostra  re¬ 
gione  grassari  soleat.  Ex  hoc  tamen  non  sequitur  usus 
fructuum  horraeorum  unicam  et  peculiarem  sistere  cau¬ 
sam  d3rsenteriae  epidemicae,  nihilo  tamen  minus  alio  cli- 

mate  aliam  potentiam  quamdam  intestinis  nocivam  ,  ibi¬ 
dem  morbis  contagiosis  adnumerare  consuescunt. 

A  multis  auctoribus  per  eminentiam  inculpari  solet 
aer  corruptus,  impurus,  effluviis  animalium,  vel  vege¬ 
tabilium  fracescentium  contaminatus  5  hinc  effluviis  pal- 
'  ludum,  aquarum  stagnantium,  in  quibus  animalium  et 
vegetabilium  putrescentia  solito  observatur,  cloacis, 
sentinis,  speluncis,  locis,  ubi  post  proelium  ingens 
saepe  cadaverum  humanorum  numerus  equorumque  pu¬ 
trescunt  ,  dysenteriae  epidemicae  origo  adscribi  solet. 
Quamvis  hic  morbus  in  regionibus  paludosis,  nosoco¬ 
miis  ,  magno  aegrorum  numero  impletis ,  male  guber¬ 
natis  ,  in  ergastulis  omnium  frequentius  exoriri  soleat : 
tamen  hic  locorum  illum  solummodo,  si  influxus  aeris 
atmosphaerici  ignoti,  et  praeprimis  repentina  caloris  cum 
frigore,  praecipue  humido  alteratio  suam  contribuant 
symbolam,  initium  suum  capere,  ingentesque  his  sub 
circumstantiis  edere  strages,  experientia  eruditorum 
omnis  aevi  compertum  habemus.  Tali  pacto  ,  hasce  sub¬ 
stantias  putrescentes  nequaquam  solas  huicce  malo  pro¬ 
vocando  pares  esse,  sed  hos  multum  ad  hunc  morbum 
producendum  conducere,  ejusdem  periculum,  maligni¬ 
tatem  ,  et  vim  contagiosam  augere ,  facillimo  modo  de¬ 
ducendum  erit. 

Causis  occasionalibus  quoque  adnumerari  meren¬ 
tur:  nutrimenta  indolis  malae  corrupta  5  panis  non  sat 
fermentatus  e  farina  putrescente,  aut  corrupta  paratus, 
cibi  animales  putrescentes,  alio  quocumque  modo  cor¬ 
rupti;  hepar  plurimorum  animalium  5  fructus  leguminosi, 
aqua  vermibus,  insectis^',  scatens;  vinum  e  pomis  pa¬ 
ratum,  recens,  non  sat  bene  fermentatum ;  cerevi- 
sia  ejusdem  indolis,  aut  jam  in  acidam  fermentatio- 
nem  transgressa;  abusus  medicaminum  drasticorum; 
paucis ,  omnes  aliae  substantiae ,  quae  irritationem 
membranae  intestinorum  mucosae  provocare  valent. 

Quum  multos  homines  a  dysenteria  eodem  tempore 
correptos  fuisse  observatum  sit:  multi  medicorum  ean¬ 
dem  morbis  contagiosis  adnumerare  consuescunt.  Con¬ 
tagii  hoc  in  morbo  rationes  nunc  satis  conspicuae,  nunc 
nullae  esse  videntur.  In  castris,  exercitibus,  in  carceri- 
bus ,  ergastulis ,  nosocomiis ,  apud  plebem ,  domibus 
angustis,  impuris  compressam,  et  ingressu  prior  et 
frequentior  dysenteria  esse  consuevit.  Ast  vero  nec 
haec  quidem  perpetua  sunt.  Interdum  pauci  ejusdem 
habitaculi  incolae,  interdum  plures  hoc  a  morbo  plec¬ 
tuntur.  Solitariae  exempla  dysenteriae,  et  quae  in  alios, 
quamvis  sibi  diu  expositos,  nequaquam  transiverit,  haud* 
raro  occurrunt.  Nihilotamen  secius  defuerunt  auctores, 
ut  celeb.  Stollius,  qui,  quamvis  contagiosam  dysente¬ 
riae  vim  denegat ,  tamen  praeter  contagium  variolosum, 
morbillosum ,  scabiosum  et  venereum ,  nullum  aliud  ne 
illud  pestis  quidem  admittit.  Clariss.  van  Swieten 
medicum  dysenteria  moribundi  foeces  examinantem,  te- 
tro  illarum  halitu  adflatum,  illum  in  eundem  morbum 
illapsum  asserit 5  huic  quoque  opinioni  Elnerus  etDeg- 
nerus  dediti  sunt.  Quippe,  qui  multos,  dum  lintea¬ 
mina  dysentericorum  faecibus  conspurcata  mundarent, 
sibi  huncce  morbum  contraxisse  observarunt.  Quamvis 
auctores  hac  de  re  minus  consentiant,  tamen  veritatem 
in  medio  positam  existimamus;  dysenteriam  quidem 
per  se  contagiosam  non  esse,  sed  sub  circumstantiis 
fieri  posse.  Nam  si  sub  morbi  exordio,  aut  decursu  dy- 
,  senteria  septorrhepsiam  involvit,  ut  et  in  omnibus  mor¬ 
bis  ,  sub  quorum  decursu  processus  quidam  liquationis 
evolvitur,  omnibus  materiis  excrementitiis,  et  praeser¬ 
tim  humoribus  secretis  peculiaris  conciliatur  virulentia, 
quae  nomine  semicontagii  insignitur.  Hoc  tamen  notari 
meretur,  contagium  dysentericum  dysenteriam  non  pro¬ 
ducere,  nisi  cum  intestino  recto,  vel  saltem  cum  con¬ 
tigua  tubi  alimentaris  membrana  mucosa  in  contactum 

venerit,  quod  in  aliis  morbis  contagiosis:  medorrhoea 
virulenta,  catarrho  etc.  quoque  observare  licet.  Cla- 
riss.  Haase,  Raimann,  Richter,  P.  Frank 
et  Vogel  solam  dysenteriam  putridam  et  putrido-ner- 
vosam  ad  contagiosas  relegant. 

Variae  dantur  de  dysenteriae  causa  proxima  opi¬ 
niones.  Hippocrates,  Celsus  et  Galenus  tor¬ 
mina  ex  intestinorum  intus  exulceratione  dysenteriam 
nominant.  Rolander  animalcula  propria  parasitica  pro 
causa  dysenteriae  assumit.  Berends  et  Frank  ana¬ 
logiam  dysenteriam  inter  et  cynanchera  membranaceam 
eruere  adnisi  sunt.  Nos  autem  cum  Raimanno  et 
Richtero  dysenteriam  adfectionem  catarrhoso -rheu¬ 
maticam  intestinorum  imprimis  crassorum  esse  exsisti- 
mamus. 

Hicce  morbus  nimirum  et  cutis  per  refrigerium 
functione  turbata  progeneratur:  sedem  suam  in  intesti¬ 
nis  figit,  pluribus  membranarum  stratis:  pituitosa, 
musculosa,  serosa  compositis,  in  statu  irritativo  para- 
phlogotico  eorundem  consistit,  succi  enterici  secretio¬ 
nem  (simili  modo  ac  muci  in  catarrho)  quantitate  et 
qualitate  alienatam  ostendit ;  doloribus  (uti  in  rheu¬ 
matismo)  scindentibus,  lacerantibus  iesignitur;  accedit 
adhuc .  quod  et  aliarum  partium  catarrhales ,  aut  rheu¬ 
maticae  adfectiones ,  uti  saepissime  una  cum  hoc  intes¬ 
tinorum  malo  exoriri,  idemque  comitari,  non  raro  jam 
praecedere  soleant.  Praedominatur  in  genere  rheuma¬ 
tica  adfectio,  unde  dysenteria  epidemica  nomen  rheu¬ 
maticae  cepit.  His  ergo  rite  perpensis  sequitur,  dysen¬ 
teriam  catarrhi  atque  rheumatismi  speciem  sistere,  sede 
sola  a  vulgari  diversam. 

Prognosis. 

i 

Dysenteria  epidemica  ad  morbos  graviores  in  ge¬ 
nere  pertinet,  non  tamen  semper  ad  funestos.  Bonum 
erit  utique ,  si  rariores  sint ,  aut  flant  alvi  excretiones, 
faeces  vero  copiosores ,  pultaceae ,  et  cum  dolorum 
moderamine  deponantur.  Facilius  sanantur  aegri,  quibus 
domi  res  non  sint  angustae.  Dysenteria  rheumatica 
simplex  levior,  quam  biliosa  et  hae  ambae  minus  peri¬ 
culosae,  quam  inflammatoria ,  aut  putrida  esse  solent, 
Maxime  exitus  morbi  bonus ,  malusve  a  febris  charac¬ 
tere  dependet.  Quae  simplex  catarrhalis  est,  et  uti  neu- 
terici  volunt,  generis  neuterius,  prognosis  fausta  sta¬ 
tui  potest.  Eo  magis  verebimur ,  quo  magis  febris  cha¬ 
racterem  inflammatorium  assumit,  et  quo  magis  morbus 
sub  enteritidis  forma  adparet.  Maxime  autem  verendum, 
si  febris  symptomatibus,  characterem  nervosum,  aut  se¬ 
pticum  denuntiantibus  incedit,  quibus  dysenteria,  quam 
vis  affectio  localis  non  adeo  sit  gravis,  utplurimum 
lethalis  fleri  solet. 

Quandoque  malum  in  principio  benignam  simulat 
diarrhoeam,  pedetentim  vero  malitiose  et  cum  magno 
aegrotantis  periculo  dysenteria  emergit.  Dysentericis 
vomitus  biliosus  in  principio  malus  est. 

>Si  singultus  progressu  accedat,  lethale  est;  si 
angina ,  itidem  lethale.  Aphthae  vero  ,  et  difficultas  de- 
glutiendi  mortem  imminere  denuntiant.  Observandum 
est ,  intempestive  suppressa  dysenteria  quosdam  in 
pleuritidem  ,  alios  in  insaniam  incidisse.  Est ,  ubi  pri¬ 
ma  dysenteriae  epidemicae  invasio  quam  plurimis,  sub 
fine  vero  paucis,  lethalis  fit;  inverso  prorsus  ordine 
haec  res  interdum  incedit,  vel  et  medio  regnantis  mor¬ 
bi  tempore  major  erit  civium  jactura.  Hyberno  redeunte 

gelu  morbus  plerumque  disparet,  illis  nempe,  quos 
chronica  nunc  diarrhoea  divexat,  exceptis.  Dejectiones 
quo  crebriores  et  pauciores  sunt,  eo  majus  periculum  in¬ 
stat.  Aetas  tenerior ,  provecta  nimis ,  pubertatis  in¬ 
stans  periodus,  graviditas,  puerperium,  corporis  ha¬ 
bitus  debilis,  pusillanimitas,  dysenteriae  pericula  au¬ 
gent.  Profluvium  cruoris  ex  ano  etiam  sat  multi ,  sub  hu¬ 
jus  morbi  exordio  proficuum  esse  solet.  Non  rarum  ut 
febris  lenta  nervosa  dysenteriam  sub  initio  satis  mitem 
offerat,  atque  sub  symptomatum  adparatu  non  magno 
insidiose  blandatur,  eunde  vero  larvam  mox  abjiciat, 
ac  improvisa  nunc  struat  pericula.  Quodsi  alvi  dejec¬ 
tiones  crebriores  observantur,  quo  majoribus  tempore 
intermedio  aegri  cruciantur  doloribus  et  tenesmo  per¬ 
tinaciori  ,  quo  minus  per  alvum  evacuatur:  eo  magis 
timendum.  Omnium  periculosissima  est  dysenteria  sicca. 
Abdomen  generosum ,  dolorificum  cum  minima  contrec¬ 
tatione  ,  sensus  aestus  interni  cum  extremis  frigidis, 
vomitus  effrenis,  maculae  in  cute  nigrae,  aphthae  in 
ore  et  pharynge,  malum  sunt  augurium.  Infausta  erit 
prognosis,  dura  virescito  labuntur,  si  pulsuum  frequen¬ 
tia  atque  debilitas  increscunt  5  si  motus  involuntarii, 
carphologia  accedunt  5  si  facies  collabitur ,  si  oculorum 
splendor  amissus  comparet}  si  aeger  soporosus,  oris 
antro  siccissimo  nigrescente,  oculis  semiapertis,  in 
dorso,  cruribus  inverecunde  divaricatis  jacet,  ac  prae¬ 
viis  borborygmis,  deleto  sphincteris  ani  officio,  alvum 
liquidam,  nunc  multam ,  fuscam,  subnigram,  foetidis¬ 
simam  ,  inscio  amittit. 

Decursus  et  terminationes. 

Dysenteria  epedemica  uti  quilibet  alius  morbus  vel 
in  sanitatem  vel  recidivam ,  vel  in  alium  morbum,  vel 
denique  in  mortem  abit. 

In  sanitatem.  Fortuna  favente  dysenteria  epide- 

mica  vel  crisi  perfecta ,  aut  idiostatica,  aut  apostatica, 
vel  solummodo  lysi  judicatur.  Tormina  nimirum,  tenes¬ 
mus  et  febris  paulatim  decrescunt,  sudores  cutanei  lar¬ 
gi ,  alvusque  frequens  faeculenta  intrant,  lingua  prius 
sicca  humescit,  urinae  large  fluentes  copiosam  depo¬ 
nunt  hypostasin  et  sanitas  septem  vel  quatordecim  die¬ 
bus  usque  quinque  hebdomadibus  elapsis  revertitur. 

In  alios  morbos.  Non  raro  fit,  ut  aeger  dysenteria 
epidemica  correptus  aliis  tradatur  morbis.  His  adnume- 
rari  merentur:  diarrhoea,  dysenteria  chronica,  quae 
saepissime  omnem  medici  spem  eludit  et  aegrum  lente 
quidem,  sed  vix  non  certe  morti  consignat.  Nonnun- 
quam  dysenteria  chronica  in  diarrhoeam  transit.  Huc 
quoque  pertinet  tenesmus  chronicus ,  hydrops  praeser¬ 
tim  in  feminis,  vel  universalis,  vel  oedema  pedum, 
femorum,  item  anasarca,  aut  tantum  leucophlegmatia, 
enteritis  et  hujus  exitus:  induratio,  suppuratio,  exul¬ 
ceratio  ,  ipsaque  gangraena  $  transitus  dysenteriae  e 
charactere  activo  in  passivum ,  in  putridum  et  nervoso- 
putridum$  haemorrhoides  5  morbo  derepente  subsistente 
quandoque  dysuria,  stranguria,  aut  ipsa  ischuria  nas¬ 
citur. 

Quandoque  fit  ut  dysenteria  cursura  finitum  iterum 
incipiat. 

In  mortem.  Hanc  aut  gangraena,  ant  repentinus, 
virium  lapsus,  aut  colliquatio,  aut  haec  priori  nupta, 
aut  varia  morbi  posthuma  mox  cito,  mox  lente  adducunt. 

Therapia. 

Cura  radicalis  dysenteriae  epidemicae  quatuor  in¬ 
nititur  indicationibus. 

Prima  indicatio  est:  causae  morbi  occasionalis 
vim  infringere ,  hanc  et  quaecumque  nocere  possunt , 
amovere  ,  eorundemque  reiterationem  evitare .  Om¬ 
nium  primo  cavendum,  ne  causa  morbi  identidem  repe¬ 
tatur  ;  hinc  praeprimis  necessaria  est  aequalis  tempe¬ 
ratura,  ne  aeger  perfrigerationem ,  quae  in  nullo  fere 
alio  morbo  tam  nociva  reperitur,  quam  in  dysenteria 
epidemica  capiat;  hoc  tamen  difficili  modo  propter  fre¬ 
quentem  alvum  deponendi  necessitatem  attingi  potest, 
qua  ex  causa  suadendum  est,  ut  aegri  dysenteria  de¬ 
cumbentes  in  excipula  supposita  alvum  ponere  jubean¬ 
tur.  Ni  hoc  fieri  posset,  aeger  non  nimis  calide  vesti¬ 
tus  sellam  perforatam  penes  lectum  positam  adeat.  Ae¬ 
ger  abstineat  ab  omni  potu  frigidiusculo,  aeris  frequens 
instituatur  renovatio,  excretorum  celera  amotio  procu¬ 
retur,  separatio  aegrorum,  si  eorundem  major  sit  nu¬ 
merus,  jubeatur,  ne  aeri  impuro  putrescenti  producendo 
et  contagii  evolitioni  occasio  detur.  Quae  omnes  regu¬ 
lae  magna  cum  praecautione,  in  castris,  nosocomiis, 
aut  ergastulis,  in  quibus  praemulti  saepe  hoc  morbo  de¬ 
cumbunt,  observandae  erunt. 

Secunda  indicatio  causam  morbi  proximam  tollere 
jubet ,  cui  indicationi  diversa  ratione  satisfaciendum 
erit,  quum  nulla  existat  methodus  antidysenterica  uni¬ 
versalis.  Quamobrem  secundum  diversum  dysentericae 
characterem  specialem,  gradum,  individui  conditionem, 
morbi  complicationem  cum  aliis,  varia  via  eunda  erit. 
Hinc  non  mirum ,  cur  hic  morbus  modo  remediis  dia¬ 
phoreticis,  modo  solventibus  et  antibiliosis ,  modo  ob¬ 
volventibus  et  antiphlogisticis ,  modo  per  os  aut  anum 
evacuantibus,  modo  stimulantibus  sanetur;  quorum  re¬ 
mediorum  specialem  indicationem  in  expositione  dysen¬ 
teriae  epidemicae  specierum  inferius  adlato  curatius  ex¬ 
planabimus.  — 


Tertia  indicatio  est,  ut  molimina  critica  rite  di¬ 
rigantur. 

Quarta  indicatio  ad  reconvalescenliam  refertur , 
cui  secundum  dysenteriae  profligatae  specialem  charac¬ 
terem  ,  diversa  ratione  satisfaciendum  erit.  Praecipuum 
medici  opus  in  eo  versetur,  ut  morbi  recidivi  exortum, 
quantum  potest,  praecaveat.  Quamobrem  morbi  evolu¬ 
tionem  aeris  ambientis  puritate,  victu  nutriente,  eu- 
pepto  et  salubri,  modico  vinosorum,  hinc  inde  amaro- 
aromaticorum  usu  felici  cum  eventu  praecavebitur.  Si¬ 
mili  ex  ratione  quaecumque  corporis  exaestuatio,  tem¬ 
peraturae  vicissitudo,  oraneque  refrigerium  sollicite  ca¬ 
vendum. 

Quum  autem  non  omnis  dysenteria  crisi  benigna 
resolvitur,  sed  metastasi  saepe,  aut  metaschematismo 
finitur 5  hinc  diversa,  quae  ex  his  oriuntur  mala,  di¬ 
versum  exigunt  tractamen. 

Diarrhoea ,  quae  saepe  dysenteriam  sequitur,  ad 
atonicam  intestinorum  adfectionem  robore  suo  destitu¬ 
torum  pertinet,  quod  omnis  doloris  absentia  demonstra¬ 
tur.  Indicantur  hoc  in  casu  medicamina  roborantia,  sto¬ 
machica,  ast  semper  mitioribus  ascendendo  ad  fortiora 
incipiendum  erit,  quum  alioquin  notum  sit,  me¬ 
dicamina  roborantia  fortiora  nimis  vehementer  ventricu¬ 
lum  et  intestina  irritare  et  offendere,  quum  e  contrario 
mitiora  haec  viscera  stimulo  blandiori  excitent  et  vita¬ 
litatem  eorundem  depressam  erigant.  Magnam  in  hisce 
casibus  laudem  meretur  radix  Arnicae,  mox  minori, 
mox  majori  dosi  propinata,  prout  major  minorve  re- 
ceptivitas  exigit.  Non  tamen  desunt  casus  desperati,  in 
quibus  stipticis  quoque  succurendum  erit.  Multum  etiam 
imo  et  plurimum  a  regimine  diaetetico  artis  regulis  sub¬ 
jecto  erit  exspectandum. 

Dysenteria  chronica ,  quae  saepe  dysenteriam  epi¬ 
demicam  acute  decurrentem  excipit,  in  lenta  intestino¬ 
rum  inflammatione  consistens  non  absimilem  priori  cu¬ 
ram  exoptat. 

Tenesmus  chronicus  secundum  artis  medicae  re¬ 
gulas  erit  tractandus. 

Hydrops  dysenteriam  saepe  numero  excipiens, 
charactere  atonico  incedens,  remediis  diureticis,  acri¬ 
bus,  tonicis,  systema  lymphaticum  irritantibus  diverso 
modo  cum  aliis  combinatis  felici  saepe  effectu  tractabitur. 

Dysuria  aut  ischuria ,  quae  saepe  dysenteriam 
concomitant,  characteris  modo  rheumatici,  modo  in¬ 
flammatorii  ,  aut  per  humorum ,  secretorum ,  imprimis 
bilis  acrimoniam  inductae  diversa  medendi  ratione  tra¬ 
ctabuntur.  Quae  autem  hujus  morbi  sequelam  sistunt  ex 
metastasi  rheumatica,  inflammatoria  ortae,  emulsis  in¬ 
terne  assumtis,  emollientibus,  cataplasmatibus  ad  pubis 
regionem  emolientibus  adplicatis  ut  plurimum  sanabuntur. 

De  principalibus  dysenteriae  epidemicae  speciebus. 

Quamvis  multi  auctores  dysenteriae  epidemicae 
modo  pauciores,  modo  plures  species  assumere  con¬ 
suescant:  nos  tamen  dysenteriam  rheumaticam,  bilio¬ 
sam,  inflammatoriam,  malignam  et  verminosam,  sub 
quibus  formis  frequentissime  solet  occurrere,  quid  quam 
fusius  pertractabimus. 

A.  Dysenteria  rheumatica. 

Nomine  dysenteriae  rheumaticae,  seu  simplicis,  il¬ 
lam  intelligimus  intestinorum  adfectionera  rheumaticam, 
quae  non  in  statu  eorundem  inflammatorio  consistit,  sed 

solummodo  vitam  membranarum  sensiferam  et  irritabi¬ 
lem  insigni  modo  exaltatam  prae  se  fert ,  quin  vita  ea- 
rundem  vegetativa  aliquam  experiatur  mutationem. 

Vocatur  hic  morbus  etiam  dysenteriae  catarrhoso- 
rheumatica;  rheumatismus  intestinorum ;  dysenteria  au¬ 
tumnalis  ,  febris  dysenterico  -  rheumatica  (S  t  o  1 1). 

Hic  morbus  incipit  cum  lassitudine,  cephalaea 
frontali,  gravedine,  lingua  alba,  tensione  molesta  in 
cervice,  in  extremitatibus;  accedunt  deinde  tormina  et 
tenesmus  leviores,  stato  tempore  perfecte  intermitten¬ 
tes  ,  statoque  cum  dejectionibus  rursus  recurrentibus ; 
alvi  dejectiones  sunt  creberrimae,  aquoso  -  mucosae, 
morbo  jam  diutius  durante  non  raro  sanguine  tinctae. 
Febris  comes  luculentas  et  magnas  agnoscit  intermis¬ 
siones,  faciem  modo  rheumaticae,  modo  catarrhosae 
praeseferens.  Accedunt  saepe  alia  symptomata  catarr- 
halia,  aut  rheumatica,  quamobrem  tussis,  coryza,  otalgia, 
odontalgia ,  dysphagia  hunc  morbum  concomitare  solent. 

Quae  dysenteriam  rheumaticam  a  catarrhali  distin¬ 
guere  solent,  differentiae  sequentes  sunt:  In  dysen¬ 
teria  rheumatica  tormina  et  tenesmus  acriores,  dejectio¬ 
nes  mucoso  serosae  parciores ,  quam  in  catarrhali  esse 
solent;  utramque  symptomata  vel  catarrhalia,  vel  rheu¬ 
matica  variarum  partium  praecedunt  et  concomitantur. 

Quodsi  sub  morbi  initio  medicina  correspondens 
adhibetur,  non  raro  intra  nychthemerura ,  motis  sudo¬ 
ribus,  absque  omni  periculo  morbi  alius  insequuturi  sol¬ 
vitur.  Incongrue,  aut  serius  profligata,  favente  quoque 
dispositione,  in  dysenteriam  ut  plurimum  abit  inflamma¬ 
toriam  nec  non  in  dysenteriam  chronicam ,  quae  ambae 
facili  modo  metastases  ad  partes  nobiles  producere  valent. 

In  sanando  hoc  morbo  in  compescenda  sensibili- 

tate  et  irritabilitate  instestinorum  adaucta  versetur  ne- 
cesse  est 5  hinc  tuto  feliciterque  potulenta  mucilaginosa, 
tepidule  propinata  ,  membranas  irritas  et  muco  continuo 
secedente  privatas  obvolventia  :  malva ,  althaea,  salep, 
verbascum,  emulsa  amygdalina,  seminum  papaveris  al¬ 
bi,  mucilago  gummi  arabici,  mixtura  oleosa  cum  gum- 
mi  mimosae  parata  adhibentur.  Multum  salutaria  quo¬ 
que  leniter  diaphoretica:  sambucina,  aliaque  aromata 
leniora,  opium,  pulvis  Doveri,  radix  ipecacuanhae, 
quum  tractus  intestinalis  sensibilitatem  nimiam  obstupe¬ 
faciant,  tum  diaphoresin  adjuvant,  observantur.  Quod- 
si  autem  tormina  celerius  redeunt,  minusque  perfecte 
intermittunt,  quo  validiores  motus  febriles,  hinc  quo 
major  status  intestinorum  irritativus  observatur:  eo 
magis  necessitas  urget ,  ut  ab  opiatis ,  alterantibus  et 
stimulantibus  abstineatur,  et  solummodo  mucilaginosis 
et  lenientibus  morbus  profligatur  5  quodsi  autem  dolo¬ 
res  quamvis  graviores  perfecte  intermittant,  alvi  dejec¬ 
tiones  crebriores  urgeant  et  febris  nulla  adsit ,  nullum 
habetur  prae  opio  medicamen  praestantius. 

Externe  enemata  emollientia,  involventia,  sedan¬ 
tia,  tepidule  et  pauca  quantitate  injecta,  cataplasmata 
emollientia  abdomini  admota,  unguenta  oleosa,  ano- 
dyna,  abdomini  illinita ,  nec  non  balnea  tepida  his  de 
die  in  usum  vocata  optime  conducunt. 

Regimen  diaeteticum  respicientes  curandum  est, 
ut  aer  purus  sit ,  siccus ,  moderate  calidus  5  ut  aeger 
fruatur  solummodo  jusculis  carnium  tenuibus  5  in  lecto 
sufficienter  tectus  decumbat,  utque  ipsi  vas  supposito¬ 
rium  pro  singula  alvi  evacuatione  in  lectum  porrigatur. 

II.  Dysenteria  biliosa. 

Sub  dysenteria  biliosa  epidemica  illam  rheuma¬ 
tismi  intestinorum  speciem,  quae  nota  biliosa  conjuncta 
est,  intelligimns. 

Incipit  cum  cephalea  vertiginosa,  anorexia  ,  sic¬ 
citate  et  flavedine  linguae ,  amarore  oris  ,  dolore  ven¬ 
triculi  levi  fugaci,  abdominis  et  similibus ;  accedunt 
deinde  horripilationes,  quos  paulo  post  gravissimus  ae¬ 
stus  ;  comite  cephalaea  dira  sequitur ;  febris  exoritur 
vehemens  cum  pulsibus  frequentibus,  plenis,  nunc  li¬ 
beris,  nunc  suppressis ,  cum  siti  ingenti  in  accidula  di¬ 
recta;  adsunt  signa,  quae  hepatis  statum  irritativum, 
bilem  nimis  copiosam  et  acrem  in  primis  viis  aut  sur¬ 
sum  aut  deorsum  turgescentem,  quae  materiae  biliosae 
in  sanguinem  regressum  comprobant.  Oriuntur  dolores 
abdominis  momento  ante  dejectionem  aut  sub  ea  ipsa  in¬ 
tensissimi  ,  qui  eximie  alvi  depositione  peracta  re¬ 
mittunt.  Exsurgunt  saepe  nausea,  vomituritiones ,  imo 
ipse  vomitus  biliosus  5  alvi  dejectiones  frequentissimae 
coloris  flavi  viridis ,  quin  imo  sanguinolentae  adparent, 
quae  aegro  dolentissimum  tenesmum  provocant.  Urinae 
missae  colore  croceo  tinctae  observantur. 

Haec  dysenteriae  species  transitum  in  dysenteri¬ 
am  bilioso-inflammatoriam ,  aut  bilioso-septicam  amat; 
quandoque  in  febrim  intermittentem  quartanam,  aut  ter¬ 
tianam  abire  solet. 

In  hac  dysenteriae  epidemicae  specie  omnium  pri¬ 
mo  saburra  biliosa,  si  sursum  tendat,  vomitorio,  si 
vero  ventrem  infimum  ei  intestina  occupet,  eccoproticis, 
antibiliosis  expellenda  erit.  Saburra  evacuata  ad  re¬ 
media  alterantia ,  imo  et  opiata ,  et  acidula  transeun¬ 
dum.  Nota  biliosa  remediis  solventibus  acidulis  per 
longum  saepe  tempus  in  usum  vocatis  debellenda  erit. 

Regimen  diaeteticum  antibiliosum  et  antiphlogisti- 
cum  simul  sit.  Victus  nimirum  tenuis,  fructus  horraei 
aciduli,  succi  uvarum  pressi,  malorum,  cerasorum  ae« 
gro  optime  conducent. 

D*  Dissenteria  inflammatoria. 

Nomine  (tysenteriae  inflammatoriae  epidemicae  in¬ 
testinorum,  imprimis  crassorum  inflammationem  catar- 
rhoso-rheumaticara ,  facili  modo  in  phlegmonosam  trans¬ 
euntem,  intelligimus. 

Plerumque  absque  signis  prodromis,  sed  de  re¬ 
pente  febri  valida  stipata  intrare  solet.  Febris  nimirum 
valido  horrore  incipit,  quem  urens  excipit  calor 5  pul¬ 
sus  tanguntur  frequentes,  pleni,  duri,  fortes,  quan¬ 
doque  et  praeprimis,  si  enteritidis  faciem  induit,  exi¬ 
les,  contracti,  spastici,  tensi;  cutis  sicca  ardet;  lin¬ 
gua  arida,  sitis  tantalea,  cephalaea  dira  exoriuntur. 
Dolor  in  abdomine  fixus  et  assiduus,  vix  remittens,  et 
si  remittet,  saltem  non  intermittens,  aegrum  abdominis 
et  levissimum  adtactum  tympanitici,  tumiduli  reformi- 
tantis  vehementissime  vexat.  Accedunt  saepe  doloris 
imanis  causa  convulsiones,  tremores  artuum  et  lypothi- 
raiae :  miser  vultu  distorto,  cruribus  surisque  attractis, 
furibunde  vel  taciturne  desipiens,  sudore  madidus  fron¬ 
tali,  involuntarios  exprimens  ejulatus,  summa  anxie¬ 
tate  correptus  jacet.  Urgetur  frequentissima  ad  alvum 
deponendi  cupiditate,  quae  vero  deponuntur,  vel  par¬ 
cam  tantum  cruoris  quantitatem  ,  vel  plane  nihil  con¬ 
tinent.  Ructus  inanes,  vomituritiones  repititae  ipse- 
que  vomitus  doloribus  vehementibus  vehementiores  ad¬ 
dunt.  Urinae  parcae  et  rubrae  evadunt. 

Corripit  hic  morbus  homines  juniores,  robustos, 
plethoricos,  constitutione  epidemica  phlogistica  impe¬ 
rante,  tempore  ut  plurimum  hyberno ,  vernali,  vel  au¬ 
tumnali  ,  oritur  saepe  acrimonia  humorum  interaneorum 
aut  inepta,  vel  prava  medicina  stimulante ,  adstringente 
narcotica  ctc. 

Solvitur  fortuna  favente  inter  septem  dierum  spa¬ 
tium  evacutionibus  criticis,  aut  aegrum  non  raro  gan¬ 
graena  accedente  e  medio  tollit. 

Therapia  uti  in  omni  enteritide  generosior,  anti- 
phlogistica  instituenda  est;  sed  ab  omnibus  remediis 
salinis  et  irritantibus  cavendum  erit.  Indicantur  san¬ 
guinem  evacuantia,  involventia,  lenientia;  externe  ca¬ 
taplasmata  emollientia,  balnea  etc. 

D.  Dysenteria  maligna. 

Sub  dysenteriae  malignae  titulo  quamcumque  dy¬ 
senteriam  charactere  adynamico  incedentem  intelligi- 
mus.  Agnoscit  hic  morbus  modificationes  varias,  quibus 
adnumerantur  sequentes:  dysenteria  putrida,  nervoso- 
putrida,  nervosa,  et  harum  cum  reliquis  dysenteriae 
speciebus  combinationes  praecipue  dysenteria  inflamma¬ 
torio-  et  bilioso -putrida. 

Existunt  dysenteriae  malignae  duae  species:  pri¬ 
maria  nimirum  seu  originaria  et  secundaria. 

Symptomata  dysenteriae  malignae  primariae  sunt 
sequentia:  Omnium  primo  subitanea  virium  muscula¬ 
rium  praeprimis  prostratio  sine  causa  cognita,  magna 
praecordiorum  anxietas,  indifferentia  erga  omnes  res 
externas,  animi  dejectio  exigua,  morbique  patientia  et 
tolerantia  facilis  exoriuntur.  Dolor  in  intestinis  cum 
periculo,  quod  minatur,  pari  passu  non  ambulat;  nam 
sunt  saepe  aegri,  qui  de  dolore  vix  queruntur,  quum 
e  contrario  aliis  dolor  multum  perceptibilis  sit,  imo 
et  intolerabilis;  nonnullis  abdomen  meteoristice  ex¬ 
pansum  ,  aliis  molle  est.  Secessus  alvi  modo  fre- 
quentissimi,  mere  aquosi,  aut  sanguinei,  aut  aquo¬ 
so  -  sanguinei  sunt,  modo  alvus  ad  nigrum,  ad 

flavum ,  aut  ad  viridem  colorem  vergens,  materiam  cho- 
colatam  et  sanguinem  referentem ,  admixtam  habet 
semperque  ultra  modum  foetet  ;  modo  nil  fere  aegri 
deponunt,  et  intolerabili  tantum  tenesmo  torquentur* 
Urinae  sunt  lutosae,  turbulentae,  spissae  et  stran- 
guriosae,  aut  earundem  integra  retentio  animadverti¬ 
tur.  Febris  continua  remittens  inordinatas  amans  exa¬ 
cerbationes  adest ;  pulsus  ut  plurimum  sunt  debiles, 
rnyuri ,  parvi ,  inordinati  ;  cutis  aspera  ,  sicca  ,  calor 
ejus  mordax,  sudore  viscido  tecta;  lingua  arida,  fusca, 
sitis  vix  fallenda ;  dentes  sordidi ;  cephalaea  occipita¬ 
lis  obtusa,  temulentia  capitis  cum  stupore.  Accedunt 
saepe  singultus,  nausea,  vomitus  materiae,  viridis  fus¬ 
cae,  foetidissimae.  Superveniunt  aegro  deliria  con¬ 
vulsiones  momentaneae  crebra  animi  deliquia ,  haemor¬ 
rhagiae  e  cavo  narium,  oris,  urethra,  utero  jam  primo 
hinc  inde  die,  quandoque  miliaria .  petechiae,  morbilli, 
et  aphthae  oris. 


Occurrit  hic  morbus  apud  individua  malis  praegres¬ 
sis,  aerumnis  etc.  jam  antea  multum  debilitata;  in  lo¬ 
cis,  ubi  aer  praeterquam  quod  aestuet,  simul  humidus 
est,  aut  corruptus,  praeprimis  vero  ubi  effluviis  pu¬ 
trescentibus  scatet. 


Dysenteria  maligna  secundaria  iisdem  fere  symp¬ 
tomatibus  incedent  tardius  decurrit,  difficile  sanatur, 
et  si  resolvitur,  convalescentia  tardo  passu  insequitur. 


Dysenteria  maligna  therapiam  expostulat  stimu¬ 
lantem  :  camphoram,  valcrianam,  angelicam  etc. ;  robo¬ 
rantem:  corticem  peruvianum ,  cascarillae,  simarubae, 
radicem  colombo,  lichenem  islandicum,  nec  non  ra¬ 
dicem  arnicae,  quae  alvum  pedctentiin  et  lente  coer¬ 
cent  et  tormina  componunt;  nec  non  antisepticam,  acida 
praeprimis  mineralia :  sulfuricum  ,  nitricum,  muriati- 

cum.  Si  aegris  summa  exhaustione  consumtis  sanguis 
largus  meracus  abit,  ipsa  stiptica:  alumen,  radix  tor- 
mentillae,  bistortae,  succus  catechu ,  rad.  ratanhiac 
etc.  expostulantur.  Si  tormina  gravissima,  sensibilitas 
tractus  intestinalis  summa,  meteorismus,  tenesmus 
molestismus  etc.  excretiones  alvinae  continuo  adsunt, 
nullum  efficacius  opio  habetur  medicamen.  Si  phlogosis 
intestinorum  simul  adest,  non  alia,  quam  antiphlogi- 
stica  medendi  methodus  simul  in  usum  vocanda  erit. 
Aliae  combinationes  correspondentibus  medicaminibus 
profligandae  erunt. 

Regimen  diaeteticam  expostulat ,  ut  a£r  sit  purus, 
temperies  moderata  ad  frigidiusculam  potius  accedens, 
ut  summa  servetur  mundities,  utque suffuinigia  cum  va¬ 
poribus  acidis,  ipsoque  chloro  instituantur.  Yictus  sit 
nutriens,  eupeptus;  potus  mucilaginosus ,  leniter  ex¬ 
citans,  venosus,  et,  si  nisus  in  liquationem  adest,  vi¬ 
num  quoque  rubrum  concedatur. 

* 

E.  Dysenteria  verminosa. 

Existit  quoque  praeter  adlatas  dysenteriae  epide¬ 
micae  species  alia  sic  dicta  verminosa,  alio  sub  coelo 
frequentissima.  Quodsi  sub  dysenteria  vermes  secedunt 
triplex  casus  observari  licet. 

a)  Fit  nonnunquam,  ut  praesente  morbo  vermino¬ 
so  ex  irritatione  intestinorum  per  vermes  inducta  dysen¬ 
teria  oriatur.  Haec  vermibus  expulsis  utpote  symptoma¬ 
tica  sanabitur. 

bj  Existunt  saepe  morbi ,  uti :  dysenteria  epide¬ 
mica  biliosa,  inflammatoria  maligna,  in  quibus  ab  ae¬ 
gris  vermes  ,  quin  ulla  in  hisce  subjectis  morbi  vermi¬ 
nosi  vestigia  ante  haec  animadversa  fuerint,  vomitu 


ejiciuntur.  Hoc  symptoma  morbum  facile  exasperare  po¬ 
test,  quin  tamen  ad  eundem  procreandum,  aut  dijudi¬ 
candum  aliquid  adferat,  quin  therapiam  mutet. 

c}  In  regionibus  depressis,  paludosis,  in  quibus 
morbus  scrofulosus,  verminosus,  pituitosus  endemice 
versatur,  intrante  autumno  et  tempestate  nebulosa  dy¬ 
senteria  verminosa  epidemica  grassans  observari  licet. 

Quamobrem  si  homines  ibi  locorum  eo ,  quo  con- 
situtio  epidemica  dysenteriis  producendis  favere  solet, 
tempore  refrigerium  subitaneum  admiserint,  dysenteria 
non  simplici ,  sed  symptomatibus  febris  verminosae  in¬ 
cedente  facillimo  modo  corripiuntur. 

Cura  hujus  dysenteriae  epidemicae  speciei  cum 
illa  febris  pituitosae  et  verminosae  omni  ex  parte  colli¬ 
niabit. 


Theses  defendendae. 


M'  ••  .  _ 

otiis  et  terror  quam  maxime  morbos  epidemicos 

et  contagiosos  propagare  valent. 

II. 

Quod  libet  plantarum  genus  propriis  vexatur  insectis. 

III. 

Morbus  naturae  medicatrici  non  cedens  ,  insana¬ 
bilis. 


IV. 


Tter  pedestre  corpus  et  animam  sanat. 

V. 

Princeps  omni  intuitu ;  nulloque  alio  supplendum 
subsidium  in  pneumonitide  acuta  sistit  venaesectio. 

VI. 

Lactatio  sanctissimum  matris  officium. 

VII. 

Vomitus  chronicus,  eo  crebrior,  quo  causa  ventri 
est  vicinior,  et  quo  pastum  citius  insequitur,  eo  certius 
occupat  illum. 


vi  ir. 


Solus  ainauroticus  vere  coecus. 

IX. 

Partus  praematurus  artificialis  summam  sibi  vindi¬ 
cat  dignitatem.  i  • 

X. 

Bona  diagnosis  aegro ,  prognosis  medico  conducit. 

XI. 

Sanitas  prius  noscenda,  ut  morbus  cognosci  possit. 

XII. 

Consultationes  inpraxi  medica,  summi  sunt  valoris. 

XIII.  - 
Datur  et  febris  nervosa  primaria. 

XIV. 

Status  virium  dux  supremus  in  pyretologia. 


